b'\n_START_ARTICLE_\nConstantin Fometescu\n_START_SECTION_\nVia\xc8\x9ba\n_START_PARAGRAPH_\nS-a n\xc4\x83scut la 13 ianuarie 1838 la Oravi\xc8\x9ba, actualul jude\xc8\x9b Cara\xc8\x99-Severin, pe acea vreme \xc3\xaen Imperiul Habsburgic. A urmat studii superioare de medicin\xc4\x83 veterinar\xc4\x83 la Budapesta, primind diploma de medic la 9 iulie 1863. S-a \xc3\xaentors acas\xc4\x83, unde diploma de studii i-a fost confirmat\xc4\x83 \xc3\xaen acela\xc8\x99i an de c\xc4\x83tre Universitatea Comitatului Cara\xc8\x99 \xc8\x99i s-a angajat veterinar comital. Din cauza propagandei pe care a f\xc4\x83cut-o pentru unirea Banatului cu \xc8\x9aara, abia \xc3\xaenfiin\xc8\x9bat\xc4\x83 prin Unirea celor dou\xc4\x83 Principate Rom\xc3\xa2ne, Muntenia \xc8\x99i Moldova, a intrat \xc3\xaen aten\xc8\x9bia autorit\xc4\x83\xc8\x9bilor imperiale austriece, care au \xc3\xaenceput s\xc4\x83 \xc3\xael \xc8\x99icaneze. Din acest motiv a trecut mun\xc8\x9bii \xc3\xaen Principate c\xc3\xa2ndva \xc3\xaen anul 1864 sau la \xc3\xaenceputul anului 1865.\n_START_SECTION_\nActivitatea\n_START_PARAGRAPH_\nDup\xc4\x83 trecerea \xc3\xaen Muntenia, neav\xc3\xa2nd mijloace de trai, cu toat\xc4\x83 preg\xc4\x83tirea sa universitar\xc4\x83, s-a angajat simplu potcovar la T\xc3\xa2rgu Jiu. Remarcat de primarul localit\xc4\x83\xc8\x9bii, acesta l-a prezentat doctorului Carol Davila, care l-a apreciat \xc8\x99i l-a angajat imediat. Constantin Fometescu apare deja \xc3\xaen Anuarul Militar al Armatei Rom\xc3\xa2ne pe anul 1865 ca av\xc3\xa2nd func\xc8\x9bia de veterinar de divizion clasa a II-a la batalionul de pompieri, confirmat din data de 20 februarie acela\xc8\x99i an. \xc3\x8en 1867, dr. Davila \xc3\xael nume\xc8\x99te pe dr. Fometescu director adjunct al \xc8\x98colii de Medicin\xc4\x83 Veterinar\xc4\x83 din Bucure\xc8\x99ti, \xc3\xaen care calitate va r\xc4\x83m\xc3\xa2ne p\xc3\xa2n\xc4\x83 aproape de \xc3\xaenceperea R\xc4\x83zboiului de Independen\xc8\x9b\xc4\x83. \xc3\x8en anul 1876 este ridicat la gradul de veterinar de regiment clasa I-a, la Regimentul 2 Artilerie, grad cu care va participa la R\xc4\x83zboiul de Independen\xc8\x9b\xc4\x83. La r\xc4\x83zboi a participat \xc3\xaen cadrul Regimentului 3 Ro\xc8\x99iori (dup\xc4\x83 r\xc4\x83zboi a servit \xc8\x99i \xc3\xaen Regimentul 2 Ro\xc8\x99iori pentru un timp). S-a \xc3\xaentors de pe front la Bucure\xc8\x99ti \xc3\xaen anul 1878. \xc3\x8en 1879 a fost v\xc4\x83rsat la Regimentul 6 Artilerie, iar \xc3\xaentre 1890-1891 a deservit Corpul 3 Armat\xc4\x83 care avea re\xc8\x99edin\xc8\x9ba la Gala\xc8\x9bi. \xc3\x8entre 1892-1893 este mutat la Bucure\xc8\x99ti la Regimentul 10 Artilerie, iar \xc3\xaen 1894 a fost deta\xc8\x99at la Comisia permanent\xc4\x83 de remont\xc4\x83. \xc3\x8en 1895 este ridicat la rangul de Veterinar \xc8\x99ef (grad echivalent cu cel de locotenent-colonel) \xc8\x99i a devenit comandantul Serviciului Veterinar al Corpului 3 Armat\xc4\x83.\n_START_SECTION_\nMoartea\n_START_PARAGRAPH_\n\xc3\x8en seara zilei de 27/9 august 1903, la ora 23, a fost lovit de apoplexie, murind \xc3\xaen data de 20 august, la Bucure\xc8\x99ti.'